Nainen kiristi alaikäisiltä pojilta seksiä alastonkuvilla ja valehteli olevansa raskaana, jotta pojat olisivat jatkaneet seurustelua hänen kanssaan.

26-vuotias Fia Maria Nyholm tuomittiin Turun hovioikeudessa kahden vuoden ja 8 kuukauden ehdottomaan vankeuteen törkeästä lapsen seksuaalisesta hyväksikäytöstä, kolmesta lapsen seksuaalisesta hyväksikäytöstä ja kahdesta pakottamisesta.

Seksuaalirikoskokonaisuus koostui neljästä eri jutusta, joissa kaikissa oli uhreina 15–16 -vuotiaita poikia.

Varhaisimmat rikokset ajoittuvat vuoden 2013 syyskesään. Tuolloin Nyholm oli sukupuoliyhteydessä 15-vuotiaan pojan kanssa. Hän oli painostanut poikaa seksiin uhkaamalla muutoin laittaa nettiin uhristaan alastonkuvia.

Kun poika täytti 16 vuotta, Nyholm valehteli olevansa raskaana ja pakotti uhrin sietämään seurustelusuhdetta ja siihen liittyviä jatkuvia yhteydenottoja ja seksuaalista kanssakäymistä kanssaan.

Tässä tapauksessa Nyholm velvoitettiin maksamaan uhrilleen korvaukseksi kärsimyksestä 9 000 euroa.

Uhkauksia, viestittelyä, seksiin painostamista

Muut teot tapahtuivat vuonna 2015 ja ne ovat kuvaukseltaan samankaltaisia kuin ensimmäinenkin.

Silloin hän oli jälleen pakottanut erilaisin uhkauksin 15–16 -vuotiaan pojan sietämään jatkuvaa soittelua ja viestittelyä vuorokauden kaikkina aikoina, ja painostanut tätä toistuvasti tapaamisiin ja seksiin kanssaan.

Hän väitti jälleen olevansa raskaana, uhkasi levittää uhrista intiimejä valokuvia ja pakotti uhrin katkaisemaan kaverisuhteitaan.

Tälle uhrille Nyholm velvoitettiin maksamaan korvaukseksi kärsimyksestä 8 000 euroa, rikoksen aiheuttamasta psyykkisestä haitasta 5 000 euroa ja sen hoitamisesta aiheutuneita kuluja yhteensä 4 000 euroa.

Kiisti kaiken

Nyholm kiisti kaikki rikokset ja siksi valitti asiasta hovioikeuteen.

Varsinais-Suomen käräjäoikeuden antama tuomio rikoksista oli kaksi vuotta ja 10 kuukautta.

Hovioikeus kuitenkin katsoi, että kahden pakottamisteon osalta ajankohdat olivat syyksiluettuja lyhyempiä, ja täten rangaistusta alennettiin kahteen vuoteen ja kahdeksaan kuukauteen.

Asia käsiteltiin hovioikeudessa yleisön läsnä olematta. Julkista selostetta lukuun ottamatta hovioikeus määräsi tuomiot ja uhrien henkilöllisyydet salassa pidettäviksi 60 vuodeksi.

Hovioikeuden ratkaisu jutussa oli yksimielinen.